Broj: 711-I-1334-P-219/22-02-21

Zagreb, 12. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3.,4., i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **Kristine Vereš,** **službenice ovlaštene za privremeno obavljanje poslova pročelnice Stručne službe Gradskoj vijeća Grada Grubišnog Polja,** za davanjem očitovanja Povjerenstva**,** na 167. sjednici, održanoj dana 12. travnja 2022., daje sljedeće

**OČITOVANJE**

1. **Sukladno odredbama ZSSI-a članovi nadzornih odbora trgovačkih društava koji su u većinskom vlasništvu jedinica lokalne i područne (regionalne) samouprave te članovi nadzornih odbora trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave nisu obveznici navedenog** **Zakona.**
2. **Sukladno odredbama ZSSI-a članovi upravnih vijeća lučkih uprava, javnih ustanova za upravljanje nacionalnim parkovima, parkova prirode i/ili drugih zaštićenih dijelova prirode te ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave takođen nisu obveznici ZSSI-a.**
3. **Sukladno članku 17. stavku 1. ZSSI-a, direktor trgovačkog društva u većinskom vlasništvu jedinice lokalne područne (regionalne) samouprave te trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave, kao obveznik iz članka 3. stavka 1. podstavka 40. ZSSI-a, ne može istodobno obnašati i javnu dužnost člana predstavničkog tijela jedinice lokalne samouprave.**

Obrazloženje

Zahtjev za mišljenjem Povjerenstva podnijela je Kristina Vereš, službenica ovlaštene za privremeno obavljanje poslova pročelnice Stručne službe Gradskoj vijeća Grada Grubišnog Polja. Zahtjev je u Povjerenstvu zaprimljen 29. travnja 2022. pod poslovnim brojem 711-U-4238-P-234/22-01-5, povodom kojeg se vodi predmet broj P-234/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositeljica navodi kako traži tumačenje statusa vijećnika gradskog vijeća s obzirom da se pojavljuju informacije kako imenovani čelnici trgovačkih društava u vlasništvu općine i grade te županije, kao i članovi upravnih tijela trgovačkih društava u većinskom gradskom, odnosno županijskom vlasništvu, ne mogu istovremeno biti članovi predstavničkih tijela, sukladno ZSSI-u.

Podnositeljica traži tumačenje odnosi li se navedeno isključivo na direktore i članove uprave trgovačkih društava vlasništvu lokalnih i regionalnih jedinica, ili se navedeno odnosi i na članove nadzornih odbora tih društava. Također zanima ju odnosi li se navedeno i na članove upravnih vijeća ustanova kojima su osnivači lokalne i regionalne jedinice, te ako da, odnosi li se to isključivo na upravna vijeća ustanova kojima je osnivač taj grad u čijem vijeću se nalazi član tog upravnog vijeća, ili se to odnosi na upravna vijeća ustanova općenito (ne samo te pojedine lokalne jedinice).

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave.

Člankom 3. stavkom 1. podstavcima 60., 61. i 63. propisano je da su obveznici ZSSI-a: ravnatelji lučkih uprava, ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode te ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Osobe koje obnašaju navedene dužnosti iz članka 3. ZSSI-a obveznici su na koje se primjenjuju odredbe tog Zakona.

Slijedom navedenog, članovi nadzornih odbora trgovačkih društava društava u kojima većinski udio imaju jedinice lokalne i područne (regionalne) samouprave te nadzornih odbora trgovačkih društva u kojima većinski udio imaju trgovačka društva u kojima većinski udio imaju jedinica lokalne i područne (regionalne) samouprave, kao i članovi upravnih vijeća ustanova (lučkih uprava, javnih ustanova za upravljanje nacionalnim parkovima i dr.) kojima su osnivači jedinice lokalne i područne (regionalne) samouprave, nisu obveznici ZSSI-a te ih povodom obavljanja ovih funkcija ne obvezuje odredbe toga Zakona, pa tako niti u dijelu koji se odnosi na dopuštenost članstva u gradskom vijeću.

Međutim, ukazuje se podnositeljici kako pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Druga javna dužnost iz članaka 17. Zakona podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. ZSSI-a. Tako su članovi predstavničkih tijela jedinica lokalne samouprave, koje sukladno članku 75. Zakona o lokalnim izborima biraju građani na neposrednim izborima, nedvojbeno obnašatelji javnih dužnosti, odgovorni prema građanima koji su ih izabrali, iako ih Zakon ne određuje kao obveznike. Povjerenstvo stoga tumači da obnašanje dužnosti gradskog vijećnika (člana predstavničkog tijela jedinice lokalne samouprave) nedvojbeno predstavlja obnašanje druge javne dužnosti u smislu odredbe članka 17. stavka 1. ZSSI-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

 U ovom slučaju Zakonom o trgovačkim društvima („Narodne novine“ broj 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19, 34/22), kao posebnim zakonom kojim se uređuje način imenovanja direktora trgovačkih društava, nije izričito propisano da direktori trgovačkih društava u vlasništvu jedinica lokalne i područne (regionalne) samouprave mogu istovremeno uz obnašanja navedene dužnosti obnašati i drugu javnu dužnost, konkretno dužnost člana predstavničkog tijela jedinice lokalne samouprave, slijedom čega nije ispunjena iznimka propisana člankom 17. stavkom 1. ZSSI-a.

 Sukladno navedenom, direktor trgovačkog društva u većinskom vlasništvu jedinice lokalne samouprave, kao obveznik iz članka 3. stavka 1. podstavka 40. ZSSI-a, ne može istodobno obnašati javnu dužnost člana predstavničkog tijela jedinice lokalne samouprave (gradskog vijeća).

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana